## Pravilnik o izmjenama Pravilnika o sudjelovanju Vlade Republike Hrvatske u Fondovima za gospodarsku suradnju

### NN 18/2013 (15.2.2013.), Pravilnik o izmjenama Pravilnika o sudjelovanju Vlade Republike Hrvatske u Fondovima za gospodarsku suradnju

MINISTARSTVO PODUZETNIŠTVA I OBRTA

311

Na temelju točke III. Odluke o dopunama Odluke o sudjelovanju u fondovima za gospodarsku suradnju (»Narodne novine«, broj 16/2013), ministar nadležan za poduzetništvo i obrt donosi

PRAVILNIK

O IZMJENAMA PRAVILNIKA O SUDJELOVANJU VLADE REPUBLIKE HRVATSKE U FONDOVIMA ZA GOSPODARSKU SURADNJU

Članak 1.

U Pravilniku o sudjelovanju Vlade Republike Hrvatske u Fondovima za gospodarsku suradnju (»Narodne novine«, broj 42/12 i 138/12) članak 1. mijenja se i glasi:

»Ovim Pravilnikom, Ministarstvo poduzetništva i obrta na temelju ovlaštenja iz točke VI. Odluke o izmjenama Odluke o namjeri sudjelovanja u osnivanju fondova za gospodarsku suradnju donesene na sjednici Vlade Republike Hrvatske održanoj 23. veljače 2012. godine (»Narodne novine«, broj 25/2012); točke III. Odluke o dopunama Odluke o sudjelovanju u fondovima za gospodarsku suradnju donesene na sjednici Vlade Republike Hrvatske održanoj 6. prosinca 2012. godine (»Narodne novine«, broj 137/2012) te točke III. Odluke o izmjenama Odluke o sudjelovanju u fondovima za gospodarsku suradnju donesene na sjednici Vlade Republike Hrvatske održanoj 6. veljače 2013. godine (»Narodne novine«, broj 16/2013) (dalje u tekstu: Odluke), propisuje uvjete sudjelovanja Vlade Republike Hrvatske u fondovima za gospodarsku suradnju, veličinu fonda, trajanje fondova, naknadu za upravljanje i naknadu koja ovisi o prinosu fonda, raspodjelu dobiti, djelokrug odlučivanja Povjereničkog odbora, način donošenja odluka Povjereničkog odbora, način i rokove poziva za uplatu sukladno preuzetoj obvezi Ulagatelja, te način prodaje udjela Vlade Republike Hrvatske kao i druga pitanja od značenja za provedbu Odluka.«

Članak 2.

Članak 6.a stavak 2. mijenja se i glasi::

»Ulagatelji će odluku o odabiru drugog društva za upravljanje donijeti većinom od najmanje 50% + 1 glas svih ulagatelja. U slučaju odabira drugog društva za upravljanje, osim slučaja kad je Odluka o odabiru novog društva za upravljanje donijeta većinom od najmanje 75% glasova svih ulagatelja, ulagatelji (izuzevši Republiku Hrvatsku) će u roku 6 mjeseci od donošenja Odluke o odabiru novog društva za upravljanje glasovati o povjerenju novoizabranom društvu za upravljanje, većinom glasova. U slučaju neizglasavanja povjerenja društvu za upravljanje, predsjednik Povjereničkog odbora sazvat će sjednicu Povjereničkog odbora radi donošenja odluke o otkazu Društvu za upravljanje.«.

Članak 3.

Članak 11. stavak 3. mijenja se i glasi:

»Odluke Povjereničkog odbora donose se većinom od 3/4 danih glasova Ulagatelja sukladno stavku 2. ovog članka, osim u slučaju donošenja sljedećih odluka koje se donose većinom od 50% + 1 glas:

– odluka o otkazu upravljanja Fondom za gospodarsku suradnju Društvu za upravljanje,

– odluka o izboru novog društva za upravljanje Fondom za gospodarsku suradnju,

– odluka o likvidaciji Fonda za gospodarsku suradnju u slučajevima kada se ulagatelji izjasne sa 75% glasova da više ne žele investirati u predmetni fond ili kad Fondom ne upravlja Društvo za upravljanje duže od 60 dana.«.

Članak 4.

Članak 12. stavak 2. točka m. mijenja se i glasi:

»m. Povjerenički odbor može donijeti odluku o likvidaciji Fonda većinom od najmanje 75% glasova svih ulagatelja, osim kad se ulagatelji izjasne sa 75% glasova da više ne žele investirati u predmetni fond ili kad Fondom ne upravlja Društvo za upravljanje duže od 60 dana, u kojim slučajevima će Povjerenički odbor donijeti odluku o likvidaciji većinom od najmanje 50% + 1 glas svih Ulagatelja.«.

Članak 5.

Ovaj Pravilnik stupa na snagu danom objave u »Narodnim novinama«.

Klasa: 011-01/12-01/36

Urbroj: 516-03-02/-13-7

Zagreb, 11. veljače 2013.

Ministar

Gordan Maras, v. r.

Pravilnik, NN 18/2013-311